ให้ดาบแบงก์ชาติคุมชำระเงิน
ธปท.ตีปีกกฎหมายชำระเงินผ่าน ได้อำนาจดูแลการเงินอิเล็กทรอนิกส์เบ็ดเสร็จ เน้นคุ้มครองประชาชนทั่วถึง
3 ธ.ค. 2558

ธปท.ตีปีกกฎหมายชำระเงินผ่าน ได้อำนาจดูแลการเงินอิเล็กทรอนิกส์เบ็ดเสร็จ เน้นคุ้มครองประชาชนทั่วถึง
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า หาก พ.ร.บ.ระบบชำระเงินที่ผ่านความเห็นชอบจากคณะรัฐมนตรี (ครม.) เมื่อวันที่ 1 ธ.ค.ที่ผ่านมา ผ่านการพิจารณาของสภานิติบัญญัติแห่งชาติ (สนช.) และมีผลบังคับใช้ จะทำให้ ธปท.มีบทบาทและมีอำนาจในการกำกับดูแลและตรวจสอบระบบการชำระเงินทางอิเล็กทรอนิกส์เบ็ดเสร็จ
"ต่อไปหากกฎหมายใหม่ผ่าน ธปท.จะมีหน้าที่ต้องทำตั้งแต่การวางกฎเกณฑ์ การเข้าไปตรวจสอบ การให้ใบอนุญาต จากเดิมที่กระจัดกระจายอยู่หลายที่ แต่คงไม่ใช่การมานับหนึ่งใหม่ เพราะเดิม ธปท.มีการดูแลการชำระเงินของแบงก์และนันแบงก์อยู่แล้ว เพียงแต่นันแบงก์จะดูเฉพาะส่วนที่เป็นธุรกรรมที่มีประชาชนเข้าไปเกี่ยวข้องมากๆ อย่างไรก็ดีระบบการชำระเงินตอนนี้ก็ไม่มีอะไรที่น่ากังวล" นายวิรไท กล่าว
ก่อนหน้านี้ ธปท.จะดูแลระบบการชำระเงินเฉพาะในส่วนของธนาคารพาณิชย์และบริษัทที่ประกอบธุรกิจการเงินที่มิใช่ธนาคารพาณิชย์ (นันแบงก์) บางส่วน แต่ไม่ได้ครอบคลุมไปถึงนันแบงก์ที่เป็นบริษัทผู้ให้บริการโทรศัพท์เคลื่อนที่ กระเป๋าเงินแบบอิเล็กทรอนิกส์ (อี-วอลเล็ต) ฯลฯ ที่บางครั้งต้องไปใช้กฎเกณฑ์ของกระทรวงเทคโนโลยีสารสนเทศและการสื่อสาร (ไอซีที) ในการกำกับดูแล
นอกจากนี้ บางอย่างในการชำระเงิน (Settle) ยังไม่เป็นมาตรฐานสากล เช่น เมื่อมีการชำระกันไปแล้ว แต่บริษัทนั้นเกิดล้มละลายขึ้นมา แต่บริษัทนั้นไม่ใช่เจ้าของเงิน แต่เงินอยู่ในบัญชีเขา เงินจะไม่ถูกหักชำระ แต่ต่อไปกฎหมายใหม่นี้จะทำให้ได้รับเงินที่ฝากไว้หรือในอี-วอลเล็ต ซึ่งไม่ใช่เงินบริษัท เป็นเงินของประชาชนที่จะทำธุรกรรม บริการเหล่านี้ ธปท.จะทำให้ชัดเจนและทำให้เกิดความเท่าเทียมกันมากขึ้นในการกำกับดูแล